text: Florete espousa Fercatas, 
   Et Gayete ot Elyadas ; 
   Et à un autre grant seignour, 
   Riche de grant terre et d'onnour, 
   Refu Lyadès mariée. 
   Chascune fu si assenée, 
   Que grandes dames toutes trois 
   Furent. Ce fu raisons et drois, 
   Car bien l'avoient desservi ; 
   Et, pour ce, leur fu si meri 
   K'à tous jours riches et manans 
   Furent, tant com furent vivans. 
   PageV02P273
   De Pinchonnet fist chevalier 
   Li rois ; car forment l'avoit chier, 
   Et il faisoit tant amer, 
   C'on le devoit bien honnorer; 
   Car sages et courtois et nès 
   Et gracieus ert Pinchonnès, 
   Ne mais I seul mot ne deïst 
   Où on riens entendre pouist 
   Fors que honnour et courtoisie, 
   Sa desserte li fu merie 
   Si grandement, qu'il et si hoir 
   En porent tous jours miex valoir, 
   Grant terre et noble seignorie 
   Li fu, de par le roi, baillie, 
   Et de lui si maistre le fist 
   Li rois, si com li livres dist, 
   Qu'il ne vousist rien conmander 
   Que nus li osast refuser ; 
   Car li rois ainsi le vouloit, 
   Et cil ert tex qu'il le valoit. 
  